* + 1. **melléklet a 4/2021. (III.26.) önkormányzati rendelethez**

**A VAGYONNYILATKOZATTAL KAPCSOLATOS ELJÁRÁS SZABÁLYAI**

1.

a) Vagyonnyilatkozattal kapcsolatos eljárást a Pénzügyi-, Településfejlesztési-, és Ügyrendi Bizottság elnökénél bárki kezdeményezhet.

b) A vagyonnyilatkozattal kapcsolatos eljárás célja a vagyonnyilatkozatban foglaltak valóságtartalmának ellenőrzése.

2.

A vagyonnyilatkozattal kapcsolatos eljárás lefolytatásának a vagyonnyilatkozat konkrét tartalmára vonatkozó tényállítás esetén van helye. Ha az eljárásra irányuló kezdeményezés nem jelöli meg konkrétan a vagyonnyilatkozat kifogásolt részét és tartalmát, a Pénzügyi-, Településfejlesztési-, és Ügyrendi Bizottság elnöke felhívja a kezdeményezőt a hiánypótlásra. Ha a kezdeményező 15 napon belül nem tesz eleget a felhívásnak, vagy ha a kezdeményezés nyilvánvalóan alaptalan, a Képviselő- testület a bizottság elnökének javaslatára eljárás lefolytatása nélkül elutasítja a kezdeményezést.

3.

A Pénzügyi-, Településfejlesztési-, és Ügyrendi Bizottság elnöke a vagyonnyilatkozattal kapcsolatos kezdeményezés esetén felhívja az érintett képviselőt, hogy 5 napon belül nyilatkozzon a kezdeményezéssel kapcsolatban, illetve - -ammennyiben azt alaposnak találja - javítsa ki a kezdeményezésnek kifogásolt adatokat. Ha a képviselő a kifogásolt adatokat kijavítja, a bizottság elnöke nem rendeli el a vagyonnyilatkozattal kapcsolatos eljárás megindítását, mely tényről tájékoztatja a Képviselő- testületet és a kezdeményezőt.

4.

Ha a képviselő a felhívásnak nem tesz eleget, illetve a kezdeményezésben foglaltakat vitatja, a Pénzügyi-, Településfejlesztési-, és Ügyrendi Bizottság elnöke elrendeli a vagyonnyilatkozattal kapcsolatos eljárás megindítását. Az eljárás során a bizottság tagjai betekinthetnek a képviselővel közös háztartásban élő házas- vagy élettársának, valamint gyermekének vagyonnyilatkozatába.

5.

a) Az eljárás során a Pénzügyi-, Településfejlesztési-, és Ügyrendi Bizottság felhívására a képviselő köteles saját, illetve a vele közös háztartásban élő házas- vagy élettársának, valamin gyermekének vagyonnyilatkozatában feltüntetett vagyoni, jövedelmi és érdekeltségi viszonyaira vonatkozó azonosító adatokat haladéktalanul írásban bejelenteni. Az azonosító adatokba csak a Pénzügyi-, Településfejlesztési-, és Ügyrendi Bizottság tagjai tekinthetnek be, és azokat az eljárás lezárását követő napon törölni kell.

b) A vagyonnyilatkozattal kapcsolatos eljárás lefolytatására zárt ülésen kerül sor, melynek során

- a Pénzügyi-, Településfejlesztési-, és Ügyrendi Bizottság a vagyonnyilatkozatban foglaltak valóságtartalmát ellenőrzi,

- a képviselő 2. pont szerinti nyilatkozattételre történő felhívásától számított 30 napon belül az ellenőrzés eredményéről a Pénzügyi-, Településfejlesztési-, és Ügyrendi Bizottság tájékoztatót készít,

- a Pénzügyi-, Településfejlesztési-, és Ügyrendi Bizottság által megállapított tényekről a bizottság a képviselő- testületet a soron következő ülésén tájékoztatja.

6.

A vagyonnyilatkozattal kapcsolatos eljárás megismétlésének ugyanazon vagyonnyilatkozat esetében csak akkor van helye, ha az erre irányuló kezdeményezés új tényállást (adatot) tartalmaz. A vagyonnyilatkozattal kapcsolatos eljárásra irányuló – új tényállás nélküli- ismételt kezdeményezést a képviselő- testület az eljárás lefolytatása nélkül elutasítja.

7.

A polgármester és a települési képviselők vagyonnyilatkozata – az ellenőrzéshez szolgáltatott azonosító adatok kivételével – nyilvános, azt a Pénzügyi-, Településfejlesztési-, és Ügyrendi Bizottság elnökének (akadályoztatása esetén helyettesének) jelenlétében, munkanapokon 8-16 óra közötti munkaidőben lehet megtekinteni.

A betekintés iránti kérelmet írásban a Pénzügyi-, Településfejlesztési-, és Ügyrendi Bizottság elnökéhez kell benyújtani.

A betekintésnél az információs önrendelkezési jogról és az információszabadságról szóló 2011. évi CXII. törvényben megfogalmazottakat kell alkalmazni. A betekintésről a Pénzügyi-, Településfejlesztési-, és Ügyrendi Bizottság elnöke nyilvántartást vezet, mely tartalmazza a betekintés sorszámát, időpontját, a betekintő nevét, a megtekintett dokumentum megnevezését. A betekintésről az érintetteket a Pénzügyi-, Településfejlesztési-, és Ügyrendi Bizottság elnöke tájékoztatja.

8.

A polgármester és a települési képviselők hozzátartozóinak vagyonnyilatkozata nem nyilvános, abba csak a Pénzügyi-, Településfejlesztési-, és Ügyrendi Bizottság tagjai tekinthetnek be ellenőrzés céljából. A betekintésről a 7. pont szerinti nyilvántartást kell vezetni, arról az érintettet tájékoztatni kell.

9.

A Pénzügyi-, Településfejlesztési-, és Ügyrendi Bizottság a vagyonnyilatkozatokat az információs önrendelkezési jogról és az információs szabadságról szóló 2011. évi CXII. törvény adatvédelmi szabályainak megfelelően őrzi és kezeli.

10.

A Pénzügyi-, Településfejlesztési-, és Ügyrendi Bizottság a vagyonnyilatkozatokat külön e célra biztosított lemezszekrényben helyezi el. A szekrény a Földesi Polgármesteri Hivatal 2. számú irodájában kerül elhelyezésre.

11.

A Pénzügyi-, Településfejlesztési-, és Ügyrendi Bizottság vagyonnyilatkozatokkal kapcsolatos ügyviteli feladatait a Hivatal jegyző által kijelölt dolgozója látja el a szolgálati és hivatali titok betartásával.